KOMMISSIONENS FORORDNING (EF) Nr. 773/96 af 26. april 1996 om særforanstaltninger, der fraviger forordning (EØF) nr. 3665/87, (EØF) nr. 3719/88 og (EØF) nr. 1964/82 i oksekødssektoren

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved Kommissionens forordning (EF) nr. 2417/95 (2), særlig artikel 13, stk. 12, og

ud fra følgende betragtninger:

Ved Rådets forordning (EØF) nr. 565/80 (3), ændret ved forordning (EØF) nr. 2026/83 (4), er der fastsat almindelige bestemmelser for forudbetaling af eksportrestitutioner for landbrugsprodukter;

ved Kommissionens forordning (EØF) nr. 3665/87 (5), senest ændret ved forordning (EF) nr. 1384/95 (6), er der fastsat fælles gennemførelsesbestemmelser for ordningen med eksportrestitutioner for landbrugsprodukter;

ved Kommissionens forordning (EØF) nr. 3719/88 (7), senest ændret ved forordning (EF) nr. 2137/95 (8), er der fastsat fælles gennemførelsesbestemmelser for ordningen med import- og eksportlicenser samt forudfastsættelsesattester for landbrugsprodukter;

ved Kommissionens forordning (EF) nr. 1445/95 (9), senest ændret ved forordning (EF) nr. 2856/95 (10), er der fastsat gennemførelsesbestemmelser for ordningen med import- og eksportlicenser for oksekød;

ved Kommissionens forordning (EØF) nr. 1964/82 (11), senest ændret ved forordning (EØF) nr. 3169/87 (12), er der fastsat betingelser for ydelse af særlige eksportrestitutioner for bestemte former for udbenet oksekød;

ved Kommissionens beslutning 96/239/EF af 27. marts 1996 om visse hasteforanstaltninger til beskyttelse mod bovin spongiform encephalopati (13) er der bl.a. udstedt forbud mod udførsel af oksekød fra Det Forenede Kongerige til tredjelande; endvidere har veterinærforanstaltninger, som nogle tredjelande har truffet over for EF-eksport af oksekød, betydet, at EF-eksportørernes økonomiske interesser er blevet alvorlig skadet; denne situation har i væsentlig grad berørt mulighederne for udførsel på de betingelser, der er fastsat i forordning (EØF) nr. 565/80, (EØF) nr. 3665/87, (EØF) nr. 3719/88 og (EØF) nr. 1964/82;

det er derfor nødvendigt, at disse skadevirkninger begrænses, ved at der vedtages særforanstaltninger, og at nogle af de frister, der er fastsat i bestemmelserne om restitutioner, forlænges, så der herved etableres en ordning for de eksportforretninger, der på grund af de nævnte forhold ikke har kunnet afsluttes;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

Bestemmelserne i denne forordning anvendes for de produkter, der er nævnt i artikel 1, stk. 1, i forordning (EØF) nr. 805/68.

Artikel 2

På anmodning af indehaveren forlænges gyldigheden af eksportlicenser, der er udstedt i henhold til forordning (EF) nr. 1445/95, og som endnu var gyldige den 31. marts 1996, indtil den 31. maj 1996.

For licenser, der er udstedt i henhold til artikel 10, stk. 5, i nævnte forordning, gælder forlængelsen dog for licenser, der er udstedt fra den 14. til den 31. marts 1996.

Artikel 3

Den nedsættelse på 20 %, der er nævnt i artikel 20, stk. 3, litra b), andet led, og de forhøjelser på 15 og 20 %, der er nævnt i henholdsvis artikel 23, stk. 1, og artikel 33, stk. 1, andet afsnit, i forordning (EØF) nr. 3665/87, anvendes ikke for udførsler, der er gennemført under anvendelse af licenser, som er udstedt senest den 31. marts 1996, hvis toldformaliteterne ved overgang til frit forbrug i tredjelandet er afsluttet efter den 20. marts 1996.

Artikel 4

1. På anmodning af den erhvervsdrivende gælder følgende for produkter, for hvilke:

- toldformaliteterne ved udførsel blev afsluttet senest den 31. marts 1996, og som er overgået til fri omsætning i Det Forenede Kongerige som følge af veterinærforanstaltninger, som et tredjeland har truffet: den erhvervsdrivende tilbagebetaler den restitution, der eventuelt er udbetalt forud, og de forskellige sikkerheder i forbindelse med disse transaktioner frigives

- toldformaliteterne ved udførsel blev afsluttet senest den 31. marts 1996 i Det Forenede Kongerige, men som endnu ikke har forladt Fællesskabets toldområde: udførselsangivelsen erklæres ugyldig, og eksportlicensen annulleres. Den erhvervsdrivende tilbagebetaler den restitution, der eventuelt er udbetalt forud, og de forskellige sikkerheder i forbindelse med disse transaktioner frigives.

2. På anmodning af den erhvervsdrivende gælder følgende for produkter, der i Det Forenede Kongerige er blevet undergivet en af de ordninger, som er nævnt i artikel 4 og 5 i forordning (EØF) nr. 565/80, senest den 31. marts 1996, men som ikke er omfattet af en udførselsangivelse: eksportlicensen annulleres, og den erhvervsdrivende tilbagebetaler den restitution, der er betalt forud, ligesom de sikkerheder, der er stillet, frigives.

3. Som undtagelse fra artikel 6, stk. 1, i forordning (EØF) nr. 1964/82 gælder for det tilfælde, hvor det pr. 31. marts 1996 ikke har været muligt at udføre den samlede mængde kød fra udbeningen, at bestemmelserne i stk. 2 anvendes på de mængder, som ikke er omfattet af en udførselsangivelse i Det Forenede Kongerige. Den særlige restitution beholdes for de mængder, der er blevet omfattet af en udførselsangivelse, og som senere er overgået til frit forbrug i et tredjeland.

4. Det Forenede Kongerige giver hver torsdag meddelelse om de mængder produkter, der i den foregående uge er blevet omfattet af foranstaltningerne i stk. 1, 2 og 3, og der oplyses som datoen for licensernes udstedelse, den berørte kategori og bestemmelseslandet på licensen.

Artikel 5

1. På anmodning af den erhvervsdrivende gælder for produkter, for hvilke toldformaliteterne ved udførsel blev afsluttet senest den 31. marts 1996, eller som senest samme dato blev undergivet en af de ordninger, der er nævnt i artikel 4 og 5 i forordning (EØF) nr. 565/80, i en anden medlemsstat end Det Forenede Kongerige, at den frist på 60 dage, der er nævnt i artikel 30, stk. 1, litra b), nr. i), i forordning (EØF) nr. 3719/88 og i artikel 4, stk. 1, og artikel 32, stk. 1, i forordning (EØF) nr. 3665/87, forlænges til 120 dage.

2. De produkter, for hvilke toldformaliteterne ved udførsel blev afsluttet senest den 31. marts 1996 i en anden medlemsstat end Det Forenede Kongerige, kan, inden de når deres endelige destination, på ny føres ind på Fællesskabets toldområde, og de kan anbringes under en suspenderende ordning i frizone eller på frilager i en periode på 60 dage, uden at dette anfægter restitutionsudbetalingen.

3. På anmodning af den erhvervsdrivende gælder for produkter, for hvilke toldformaliteterne ved udførsel blev afsluttet senest den 31. marts 1996 i en anden medlemsstat end Det Forenede Kongerige, men dog kun for kød, der har oprindelse i Det Forenede Kongerige, og som endnu ikke har forladt Fællesskabets toldområde, at udførselsangivelsen erklæres for ugyldig, og eksportlicensen annulleres. Den erhvervsdrivende tilbagebetaler den restitution, der eventuelt er udbetalt, og sikkerhederne i forbindelse med de pågældende transaktioner frigives.

4. Medlemsstaterne, bortset fra Det Forenede Kongerige, giver hver torsdag meddelelse om de mængder produkter, der i den foregående uge er blevet omfattet af foranstaltningerne i stk. 3, og der oplyses om datoen for licensernes udstedelse, den berørte kategori og bestemmelseslandet på licensen.

Artikel 6

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 31. marts 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. april 1996.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 24.

(2) EFT nr. L 248 af 14. 10. 1995, s. 39.

(3) EFT nr. L 62 af 7. 3. 1980, s. 5.

(4) EFT nr. L 199 af 22. 7. 1983, s. 12.

(5) EFT nr. L 351 af 14. 12. 1987, s. 1.

(6) EFT nr. L 134 af 20. 6. 1995, s. 14.

(7) EFT nr. L 331 af 2. 12. 1988, s. 1.

(8) EFT nr. L 214 af 8. 9. 1995, s. 21.

(9) EFT nr. L 143 af 27. 6. 1995, s. 35.

(10) EFT nr. L 299 af 12. 12. 1995, s. 10.

(11) EFT nr. L 212 af 21. 7. 1982, s. 48.

(12) EFT nr. L 301 af 24. 10. 1987, s. 21.

(13) EFT nr. L 78 af 28. 3. 1996, s. 47.